Munisipaliteit slaan toe op vervalle geboue in middestadArgieffoto ter illustrasie. (Foto: Unsplash) Die eThekwini-munisipaliteit het besluit om vandeesweek te begin om vervalle geboue in die Durbanse middestad te sloop. Fawzia Peer, waarnemende burgemeester, het gesê drie geboue sal Vrydag in die middestad gesloop word aangesien ongeveer die helfte van die vervalle geboue in die middestad in die omgewing van Mahatma Gandhi-weg geleë is. Die munisipaliteit beroep hom op bouregulasies en wetlike prosesse om van vervalle geboue in die middestad ontslae te raak. Dié geboue sluit Tong Lok en Ronda Vista in. Volgens Peer is dié geboue geruime tyd al ŉ euwel onder meer weens dwelmbedrywighede en bordele wat wetsgehoorsame inwoners en die sakegemeenskap benadeel. “Die stad het hom daartoe verbind om saam met die private sektor te werk om vervalle geboue te sloop met die oog daarop om aandag te gee aan kommersiële ontwikkeling, studenteverblyf, sosiale behuising en gemeenskapsfasiliteite,” het Peer gesê. Die burgemeester doen ’n beroep op die eienaars van vervalle geboue wat tot dusver “onder die radar sake gedoen het om na vore te kom of die risiko te loop om ook hul eiendom te verloor”.